Марко Ганчев
Маминият термометър

chitanka.info

Мама

е познавачка голяма

на нашите температури.

Няма термометър да тури

като хората и да чака,

ами целува мене,

целува кака

и казва:

— Днеска Петьо добре е! Гледам,

че има трийсет и седем.

Обаче кака му Нина

има трийсет и седем и две десети.

Знаете къде е хинина,

бързо го донесете!

Ние вдигаме с кака гълчава,

зер хинина не носи сладост.

Да, но термометърът потвърждава

мамините думи до градус.

От някоя и друга година

не се и опитваме даже

да протестираме с кака Нина —

гълтаме, каквото ни каже.

Само на мен ми се струва,

че мама мъничко хитрува,

та с целувки проверки прави

доста често, когато сме здрави…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.